

VLADA REPUBLIKE HRVATSKE

Zagreb, 14. studenoga 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o doprinosu Republike Hrvatske Hrvatskom Caritasu za projekte razvojno - humanitarne pomoći |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 31. stavka 2. Zakona o Vladi Republike Hrvatske (Narodne novine, br. 150/11., 119/14., 93/16., 116/18., 80/22. i 78/24.), a u vezi sa člankom 8. Zakona o međunarodnoj razvojnoj suradnji i humanitarnoj pomoći (Narodne novine, br. 14/24), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_ 2024. godine donijela

**O D L U K U**

**o doprinosu Republike Hrvatske Hrvatskom Caritasu za projekte**

**razvojno - humanitarne pomoći**

**I.**

Vlada Republike Hrvatske donosi Odluku o doprinosu Republike Hrvatske Hrvatskom Caritasu za projekte razvojno - humanitarne pomoći u iznosu od 1.000.000,00 eura.

**II.**

Zadužuje se Ministarstvo vanjskih i europskih poslova za pripremu, ugovaranje, izvršenje i stručno praćenje provedbe aktivnosti iz točke I. ove Odluke.

Ovlašćuje se ministar vanjskih i europskih poslova za sklapanje sporazuma s Hrvatskim Caritasom u svrhu provedbe aktivnosti iz ove Odluke.

**III.**

Financijska sredstva za provedbu ove Odluke osigurat će se preraspodjelom unutar Državnog proračuna Republike Hrvatske za 2024. godinu i projekcijama za 2025. i 2026. godinu na razdjelu Ministarstva vanjskih i europskih poslova

**IV.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_\_ 2024.

P R E D S J E D N I K

mr. sc. Andrej Plenković

**OBRAZLOŽENJE**

Sukladno članku 8. Zakona o međunarodnoj razvojnoj suradnji i humanitarnoj pomoći (Narodne novine, br. 14/24), Ministarstvo vanjskih i europskih poslova uputilo je na donošenje Vladi Republike Hrvatske na temelju članka 31. stavka 2. Zakona o Vladi Republike Hrvatske (Narodne novine, br. 150/11., 119/14., 93/16., 116/18., 80/22. i 78/24.), prijedlog Odluke o doprinosu Republike Hrvatske Hrvatskom Caritasu za projekte razvojno - humanitarne pomoći u iznosu od 1.000.000,00 eura.

Republika Hrvatska, kao odgovorna članica međunarodne zajednice, već dugi niz godina u suradnji s Hrvatskim Caritasom provodi razvojno-humanitarne projekte s ciljem poticanja pravednijeg globalnog razvoja i doprinošenja naporima za iskorjenjivanje siromaštva i nejednakosti, kao i postizanja održivog razvoja. U ovoj godini, poseban fokus svog djelovanja želi usmjeriti na pomoć najranjivijim skupinama u Višenacionalnoj Državi Boliviji i Palestini[[1]](#footnote-1)

Zbog teške ekonomske situacije i velikog siromaštva koje prevladava u Višenacionalnoj Državi Boliviji, misionari iz Hrvatske kapucinske provincije sv. Leopolda Bogdana Mandića aktivno provode projekte u provinciji Santa Cruz, u mjestu Minero. Ovi projekti predstavljaju odgovor na ekstremne socijalne potrebe tamošnjeg stanovništva. Jedan od ključnih projekata je izgradnja i opremanje Učeničkog doma namijenjenog djeci i mladima u dobi od 13 do 18 godina, koji dolaze iz ruralnih područja, bez adekvatne roditeljske skrbi, i žive u siromaštvu. Ovaj projekt osigurat će mladima pristup obrazovanju, smanjiti financijski teret za njihove obitelji te potaknuti osobni i društveni razvoj mladih pojedinaca.

Drugi važan projekt odnosi se na revitalizaciju Društvenog centra Katoličke akcije Betlehem, u istoimenom gradu s velikim povijesnim i duhovnim značajem na području Palestine. Ovaj Centar nudi siguran prostor za djecu, mlade i obitelji pogođene sukobima, s ciljem promicanja tjelesnog i mentalnog zdravlja te osnaživanja kroz obrazovne programe i zajedničke aktivnosti.

Slijedom navedenog, Ministarstvo vanjskih i europskih poslova Republike Hrvatske predlaže da Vlada Republike Hrvatske uputi ciljani financijski doprinos Hrvatskom Caritasu u iznosu od 1.000.000,00 eura za provedbu spomenutih razvojno-humanitarnih projekata u Višenacionalnoj Državi Boliviji i Palestini, čime će se značajno unaprijediti životni uvjeti i pružiti podrška najranjivijim skupinama u ovim zajednicama.

Prijedlogom Odluke zadužuje se Ministarstvo vanjskih i europskih poslova za pripremu i praćenje stručne provedbe aktivnosti iz prijedloga ove Odluke te se ovlašćuje ministar vanjskih i europskih poslova za sklapanje sporazuma s Hrvatskim Caritasom.

Financijska sredstva za provedbu ove Odluke osigurat će se preraspodjelom unutar Državnog proračuna Republike Hrvatske za 2024. godinu i projekcijama za 2025. i 2026. godinu na razdjelu Ministarstva vanjskih i europskih poslova, aktivnosti K776046 - Razvojna suradnja, poziciji 3621 – Tekuće pomoći međunarodnim organizacijama te institucijama i tijelima EU, izvor 11 - Opći prihodi i primici.

1. Ovaj naziv ne tumači se kao priznanje Države Palestine i ne prejudicira stajalište RH o ovome pitanju. RH i Palestina iako nisu formalizirale odnose surađuju te održavaju diplomatske kontakte. RH smatra da se do međunarodnog priznanja Države Palestine treba doći u okviru Blisko-istočnog mirovnog procesa, koji je trenutno u zastoju, a čije ponovno pokretanje zagovaramo. [↑](#footnote-ref-1)